বাংলাদেশ জাতীয় ক্রিকেট দলের এক অংশ নিউজিল্যান্ডের বিপক্ষে তিনটি ওয়ানডে ও তিন ম্যাচের টেস্ট সিরিজ খেলতে ঢাকা ছেড়েছে। প্রথম ধাপে বুধবার সিঙ্গাপুর এয়ারলাইন্সে ঢাকা ছাড়েন মুশফিকুর রহিম, মুস্তাফিজুর রহমান, লিটন দাস, সৌম্য সরকার, সাব্বির রহমানসহ ৮ জন ক্রিকেটার। এছাড়া প্রধান কোচ স্টিভ রোডস ও ম্যানেজার খালেদ মাসুদ পাইলট দলের সাথেই রয়েছেন। বিপিএলের ম্যাচ থাকায় দলে বাকি ক্রিকেটাররা আগামী ৯ ফেব্রুয়ারি নিউজিল্যান্ডে যাবেন।
দেশ ছাড়ার আগে স্টিভ রোডস জানিয়েছেন, কিউইদের বিপক্ষে ওয়ানডে সিরিজ জয় করা কঠিন হলেও অসম্ভব কিছু নয়। রোডস বলেন, ‘টেস্ট সিরিজটা আমাদের জন্য কঠিন চ্যালেঞ্জ হবে। সেখানকার কন্ডিশনের সাথে মানিয়ে নিয়ে পারফর্ম করাটা কঠিন।’
নিজের সেরাটা দিয়ে ভাল কিছু করার কথা জানিয়ে সাব্বির রহমান বলেন, ‘চেষ্টা করবো ভাল কিছু করার। এটা আমার জন্য দ্বিতীয় সুযোগ। দলের প্রয়োজনে যে কোন পজিশনে খেলতে চেষ্টা করবো। দুবাইয়ে ওদের সাথে খেলার অভিজ্ঞতা আছে। আশা করি কন্ডিশনের সাথে মানিয়ে নিয়ে ভাল খেলতে পারবো।’
আগামী ১৩ ফেব্রুয়ারি প্রথম ওয়ানডে দিয়ে সফর শুরু করবে বাংলাদেশ।